迴沙閘成用可齋陳公韵
作者：魏峴
朝代：宋

paragraphs: 一堰限溪江，七鄉利耕稼。
滷汐回東溟，多水流仲夏。
仁哉王長官，一勞貽永暇。
長輸不盡澤，絕勝晴雨乍。
旱魃縱肆威，恃此不足怕。
滴水一滴金，欲買真無價。
年來沙作祟，耄倪憂日夜。
役夫鍤方舉，賢帥車已下。
豐貲發公儲，嚴祀闡神舍。
臨流肅旌騎，問瘼窮隙罅。
買地開一吭，納水通百汊。
山判不可移，石級誰敢跨。
董正有贊府，相視皆別駕。
仍憂竭尾閭，置柵抵立壩。
即此是商霖，何必驕陽化。
它山不可磨，錢秦特其亞。